Turklāt ar šo priekšlikumu tiek aizstātas atsauces uz regulu, kura tiks atcelta. Konkrētāk, Padomes Regulā (ES) Nr. 389/2012 ir atsauce uz Komisijas Regulu (EK) Nr. 684/2009. Minētā regula tiks atcelta no 2023. gada 13. februāra un aizstāta ar Komisijas Deleģēto regulu (ES).../... [PB: lūdzu ievietot zemsvītras piezīmē minētās regulas publikācijas numuru]. Ar šo priekšlikumu atsauce uz iepriekšējo regulu tiks aizstāta ar atsauci uz jauno regulu.

Pamatojoties uz šo priekšlikumu, dalībvalstīm procedūra to ekonomikas dalībnieku datu apmaiņai, kuri veic preču pārvietošanu atliktās nodokļa maksāšanas režīmā, ir jāsaskaņo ar to ekonomikas dalībnieku datu apmaiņu, kas veic preču ar samaksātu nodokli pārvietošanu.

Pamatojoties uz Padomes Regulas (ES) Nr. 389/2012 19. pantu, no 2023. gada 13. februāra dalībvalstis tajā pašā elektroniskajā datubāzē uzturēs to ekonomikas dalībnieku datus, kas ir iesaistīti pārvietošanā ar samaksātu nodokli. Šie ekonomikas dalībnieki Padomes Direktīvā 2020/262 ir definēti kā sertificēti nosūtītāji un sertificēti saņēmēji.

Padomes Regulā (ES) Nr. 389/2012 ir noteikts juridiskais pamats administratīvajai sadarbībai starp dalībvalstīm. Katra dalībvalsts uztur elektronisku datubāzi ar to ekonomikas dalībnieku datiem, kuri ir iesaistīti akcīzes preču pārvietošanā. Īstenojot administratīvo sadarbību, dalībvalstis šajos reģistros iekļauto datu apmaiņu ar Komisijas pārvaldītu centrālo reģistru veic tikai attiecībā uz tiem ekonomikas dalībniekiem, kuri veic preču pārvietošanu atliktās nodokļa maksāšanas režīmā.

Saskaņā ar Padomes Direktīvas 2020/262 V nodaļu no 2023. gada 13. februāra pārvietošana ar samaksātu nodokli tiks uzraudzīta, izmantojot datorizēto sistēmu. Attiecībā uz pārvietošanu ar samaksātu nodokli ar Padomes Direktīvu 2020/262 ir ieviesti un tajā ir definēti īpaši ekonomikas dalībnieku veidi.

Papildu resursi no ES budžeta nav nepieciešami.

Ietekmes novērtējums tika sagatavots Direktīvas 2008/118/EK pārstrādāšanai. Padomes Direktīva 2008/118/EK, ar ko nosaka vispārēju režīmu akcīzes precēm, pēc tam, kad tā tika vairākkārt būtiski grozīta, skaidrības labad tika atcelta ar Padomes Direktīvu (ES) 2020/262. Priekšlikumam par pārstrādāšanu bija pievienots Padomes Direktīvas 2008/118/EK ietekmes novērtējums, kurā galvenā uzmanība bija pievērsta konkrētām jomām, viena no kurām bija patēriņam nodotu akcīzes preču pārvietošanas automatizēšana ES. Padomes Direktīvā (ES) 2020/262 ir risināts jautājums par patēriņam nodotu akcīzes preču pārvietošanas datorizāciju, kas nebija paredzēta Direktīvā 2008/118/EK.

Priekšlikuma mērķis ir ieviest dalībvalstu pienākumus attiecībā uz to datu apmaiņu ar centrālo reģistru, kuri tiek uzturēti valsts reģistros un attiecas uz ekonomikas dalībniekiem, kas pārvieto preces atbilstoši Direktīvas (ES) 2020/262 V nodaļas 2. iedaļai. Ja šis priekšlikums netiktu iesniegts, pilnīga informācijas apmaiņa nebūtu iespējama, un tas negatīvi ietekmētu administratīvo slogu ekonomikas dalībniekiem, krāpšanas risku un administratīvo sadarbību starp dalībvalstu kompetentajām iestādēm.

Ierosinātais grozījums nepārsniedz to, kas nepieciešams konkrēto jautājumu risināšanai un tādējādi Līguma mērķu par iekšējā tirgus pareizu un efektīvu darbību sasniegšanai.

Dalībvalstis nevar sasniegt priekšlikuma mērķus, un tos var labāk sasniegt Eiropas Savienības līmenī. Padomes Regulā (ES) Nr. 389/2012 ir paredzēti saskaņoti noteikumi datu apmaiņai, kuru mērķis ir nodrošināt raitu akcīzes preču pārvietošanu starp dalībvalstīm, un, ja šādi noteikumi nebūtu paredzēti, dalībvalstis tos varētu noteikt divpusēji, kā rezultātā tie, iespējams, dažādās dalībvalstīs atšķirtos. Ar šo priekšlikumu spēkā esošās procedūras tiek attiecinātas arī uz to ekonomikas dalībnieku datu apmaiņu, kuri ir iesaistīti tādu akcīzes preču pārvietošanā, kas ir nodotas patēriņam vienas dalībvalsts teritorijā un pārvietotas uz citu dalībvalsti, lai tās tur piegādātu komerciāliem mērķiem.

Ar šo priekšlikumu Regulas (ES) Nr. 389/2012 15. panta 1. punkta d) apakšpunkta piemērošanas joma, kurā dalībvalstīm noteikts pienākums apmainīties ar vajadzīgo informāciju atliktās nodokļa maksāšanas režīmā pārvietotu akcīzes preču pilnīgas iznīcināšanas vai neatgriezeniska zuduma gadījumā, tiek paplašināta un attiecināta arī uz tādu akcīzes preču pārvietošanu, kas nodotas patēriņam vienas dalībvalsts teritorijā un tiek pārvietotas uz citas dalībvalsts teritoriju, lai tās tur piegādātu komerciāliem mērķiem. Komisijas Regula (EK) Nr. 684/2009 tiks atcelta un aizstāta ar Deleģēto regulu (ES).../... [PB: lūdzu ievietot publikācijas numuru]. Ar šo priekšlikumu atsauce uz Komisijas Regulas (EK) Nr. 684/2009 II pielikuma kodu sarakstu Nr. 11 šīs regulas 19. panta 2. punkta c) apakšpunktā tiek aizstāta ar atsauci uz Deleģētās regulas (ES).../... [PB: lūdzu ievietot publikācijas numuru] II pielikuma kodu sarakstu Nr. 10. Ar šo priekšlikumu Regulas (ES) Nr. 389/2012 19. panta 4. punkta pirmās daļas piemērošanas joma attiecībā uz dalībvalstu pienākumu, izmantojot centrālo reģistru, apmainīties ar informāciju, kas ietverta attiecīgajos valstu reģistros par ekonomikas dalībniekiem, kuri ir iesaistīti akcīzes preču pārvietošanā starp dalībvalstīm atliktās nodokļa maksāšanas režīmā, tiek paplašināta un attiecināta arī uz tādu akcīzes preču pārvietošanu, kas nodotas patēriņam vienas dalībvalsts teritorijā un tiek pārvietotas uz citas dalībvalsts teritoriju, lai tās tur piegādātu komerciāliem mērķiem. Regulas (ES) Nr. 389/2012 20. panta 1. punkta pirmais teikums paredz iespēju elektroniski pārbaudīt tādu reģistrēto ekonomikas dalībnieku akcīzes numurus, kuri ir iesaistīti akcīzes preču pārvietošanā atliktās nodokļa maksāšanas režīmā. Ar šo priekšlikumu tā piemērošanas joma tiek paplašināta un šī iespēja tiek attiecināta arī uz tādu reģistrēto ekonomikas dalībnieku akcīzes numuriem, kuri veic tādu akcīzes preču pārvietošanu, kas ir nodotas patēriņam vienas dalībvalsts teritorijā un tiek pārvietotas uz citas dalībvalsts teritoriju, lai tās tur piegādātu komerciāliem mērķiem.

2022/0331 (CNS)

Priekšlikums

PADOMES REGULA,

ar ko Regulu (ES) Nr. 389/2012 groza attiecībā uz elektroniskajā reģistrā uzturētās informācijas apmaiņu par ekonomikas dalībniekiem, kuri pārvieto akcīzes preces starp dalībvalstīm komerciāliem mērķiem

EIROPAS SAVIENĪBAS PADOME,

ņemot vērā Līgumu par Eiropas Savienības darbību un jo īpaši tā 113. pantu,

ņemot vērā Eiropas Komisijas priekšlikumu,

pēc leģislatīvā akta projekta nosūtīšanas valstu parlamentiem,

ņemot vērā Eiropas Parlamenta atzinumu,

ņemot vērā Eiropas Ekonomikas un sociālo lietu komitejas atzinumu,

saskaņā ar īpašu likumdošanas procedūru,

tā kā:

(1)Padomes Direktīvas (ES) 2020/262 36. pantā ir noteikts, ka akcīzes preces, kas ir nodotas patēriņam vienas dalībvalsts teritorijā un ko pārvieto uz citas dalībvalsts teritoriju, lai tās tur piegādātu komerciāliem mērķiem, pārvieto, izmantojot vienkāršotu elektronisko administratīvo dokumentu. Tādējādi ar minēto pantu tiek paplašināta tās datorizētās sistēmas izmantošana akcīzes preču pārvietošanas uzraudzīšanai saskaņā ar Eiropas Parlamenta un Padomes Lēmumu(ES) 2020/263, ko lieto, lai uzraudzītu akcīzes preču pārvietošanu atliktās nodokļa maksāšanas režīmā, attiecinot to arī uz tādu akcīzes preču uzraudzību, kas nodotas patēriņam vienas dalībvalsts teritorijā un pēc tam tiek pārvietotas uz citas dalībvalsts teritoriju, lai piegādātu komerciāliem mērķiem. Minētā datorizētās sistēmas plašāka izmantošana tiks piemērota no 2023. gada 13. februāra.

(2)Lai atspoguļotu minēto datorizētās sistēmas plašāku izmantošanu, ir jāpaplašina Regulas (ES) Nr. 389/2012 15. panta 1. punkta d) apakšpunkta, 19. panta 4. punkta pirmās daļas un 20. panta 1. punkta piemērošanas joma, attiecinot to uz visām attiecīgajām akcīzes precēm neatkarīgi no tā, vai ir īstenots atliktās nodokļa maksāšanas režīms.

(3)Regulas (ES) Nr. 389/2012 19. panta 2. punkta c) apakšpunktā ir noteikts, ka dalībvalstis elektroniskajos reģistros uztur informāciju par produktu, uz kuriem attiecas licence, akcīzes preču kategoriju (CAT) un/vai akcīzes preču kodu (EPC), kas minēts Komisijas Regulas (EK) Nr. 684/2009 II pielikuma kodu sarakstā Nr. 11. Tomēr no 2023. gada 13. februāra Komisijas Regula (EK) Nr. 684/2009 tiks aizstāta ar Komisijas Deleģēto regulu (ES).../... [PB: lūdzu ievietot zemsvītras piezīmē minētās regulas publikācijas numuru]. Skaidrības labad ir lietderīgi minēto aizstāšanu atspoguļot Regulas (ES) Nr. 389/2012 19. panta 2. punkta c) apakšpunktā.

(4)Ņemot vērā to, ka šīs regulas mērķis ir nodrošināt tādas informācijas apmaiņu, ko katra dalībvalsts uztur elektroniskajā reģistrā par ekonomikas dalībniekiem, kuri pārvieto preces, kas nodotas patēriņam vienas dalībvalsts teritorijā un pēc tam tiek pārvietotas uz citas dalībvalsts teritoriju, lai tās tur piegādātu komerciāliem mērķiem, to nevar pietiekami labi sasniegt atsevišķās dalībvalstīs, bet ierosinātās darbības, proti, nodrošināt datorizētās sistēmas saskaņotu darbību visās dalībvalstīs, mēroga dēļ šo mērķi var labāk sasniegt Savienības līmenī, tāpēc Savienība var pieņemt pasākumus saskaņā ar Līguma par Eiropas Savienību 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šajā regulā paredzēti vienīgi tie pasākumi, kas ir vajadzīgi šā mērķa sasniegšanai.